Oikeusministeriö

Lausuntopyyntö OM 9/021/2016

Sisäministeriön lausunto; tuomioistuinviraston perustaminen

Oikeusministeriö on pyytänyt sisäministeriöltä lausuntoa oikeusministeriön asettaman toimikunnan mietinnöstä tuomioistuinviraston perustamiseksi. Sisäministeriö lausuu asiassa seuraavaa.

Esityksessä ehdotetaan perustettavaksi oikeusministeriön hallinnonalalle koko tuomioistuinlaitosta palveleva itsenäinen tuomioistuinvirasto, jolle siirrettäisiin tuomioistuinten hallinnolliset keskushallintotehtävät. Mietinnön mukaan keskushallinto järjestettäisiin tavalla, joka korostaisi tuomioistuinten riippumatonta asemaa, edistäisi tuomioistuinten hallintotehtävien tehokasta ja tuloksellista hoitamista sekä vahvistaisi tuomioistuinten lainkäyttötoiminnan korkeaa laatua ja oikeusturvaa. Sisäministeriön näkemyksen mukaan esityksen tavoitteet ovat kannatettavia.

Mietinnössä todetaan perustettavaan tuomioistuinvirastoon tarvittavan vähintään 45 henkilötyövuotta. Mietinnössä todetaan kuitenkin, ettei mainittu henkilötyövuosimäärä riitä kattamaan kaikkia tuomioistuimille tarpeellisia palveluja. Näin ollen mietinnössä ehdotetaan henkilömäärältään alimitoitetun ja määrärahoiltaan alibudjetoidun toiminnon perustamista. Samalla mietinnössä ehdotetaan tuomioistuinvirastolle ehdollisia tehtäviä, joiden siirtämistä tuomioistuinviraston vastuulle voitaisiin tulevaisuudessa käyttää perusteena toimintamäärärahojen kasvattamiselle. Sisäministeriö esittää, että esitystä tarkasteltaisiin tältä osin vielä uudelleen valtion talouden ja toiminnan suunnittelun yleisten reunaehtojen näkökulmasta.

Tuomioistuinviraston perustamisen eräänä tärkeimpänä seikkana on mainittu useassa kohdassa keskittämisen tuoma etu. Niin ikään tuomioistuinviraston erääksi tehtäväksi on mainittu tuomioistuinten tietojärjestelmien ylläpito ja kehittäminen. Mietinnössä kuvattu tilanne toimialariippuvaisten tietojärjestelmien kohdalla näyttäisi pysyvän sellaisena, että toimijoita olisivat ylimmät tuomioistuimet, Oikeusrekisterikeskus ja tuomioistuinvirasto. Kuvattu tilanne näyttäytyy vastakkaisena mietinnössä toistetulle keskittämiselle. Oikeudenhoidon tietojärjestelmien ylläpidolla ja kehittämisellä on merkitystä poliisin näkökulmasta, koska AIPA-hanketoimisto on tarkoitus sijoittaa tuomioistuinvirastoon. AIPA-järjestelmä puolestaan liittyy olennaisesti poliisin VITJA-järjestelmään ja sitä kautta poliisin päivittäistoimintaan erityisesti rikostorjunnassa. Tässä yhteydessä sisäministeriö nostaa esille sen, että oikeudenhoidon tietojärjestelmäkehityksen ja ylläpidon vastuita järjestettäessä tulee huomioida vaikutukset poliisihallintoon. Sisäministeriön näkemyksen mukaan esitystä tulisi tarkastella tältä osin uudelleen.

Sisäministeriön näkemyksen mukaan ehdotetun tuomioistuinviraston sijoittaminen pääkaupunkiseudulle lienee tarkoituksenmukaisin ratkaisu, koska viraston yhteistyö

kumppaneiksi kaavaillut tahot sijaitsevat suurimmaksi osaksi pääkaupunkiseudulla.

Lisätietoja sisäministeriön lausunnosta antaa poliisitoimen osalta poliisiylitarkastaja Sami Ryhänen (etunimi.sukunimi@intermin.fi).

Kansliapäällikkö Päivi Nerg

Erityisasiantuntija Hanne Huvila

Asiakirja on sähköisesti allekirjoitettu asianhallintajärjestelmässä. Sisäministeriö 16.06.2017 klo 16:27. Allekirjoituksen oikeellisuuden voi todentaa kirjaamosta.

|  |  |
| --- | --- |
| Tiedoksi | Sisäministeri RisikkoErityisavustajat Rytilä-Broere ja SeppänenPoliisiylitarkastaja Ryhänen |